資訊

又叫、，係一個抽象嘅概念，指任何聲音、圖片、溫度、體積、色水等等嘅嘢背後嘅意義，可以消除不確定性嘅情況。

定義 

抽象啲講，資訊可以定義為「不確定性嘅減少」，創始資訊理論嘅美國數學家兼電機工程師克勞迪山農佢係噉諗嘅：佢提議將資訊諗做一個包含咗多種可能性嘅集，傳資訊嘅人會用某啲訊號將資訊經由有雜音嘅管道傳出去；收資訊嗰個人跟手要由收到嘅訊號嗰度按照佢對嗰種訊號嘅理解重新建構返傳資訊嗰個人想表達嘅內容出嚟；同時，管道嘅雜音會搞到收資訊嗰個人唔能夠完完全全肯定佢收到嘅訊號真係完美反映傳資訊嗰個人想表達嘅內容，頂嗮櫳都只係做到盡力令出錯嘅機率有咁低得咁低。

例子
舉個例說明，想像家陣有一個黑盒，個盒裝住啲嘢，A 君唔知個盒裝咗乜，但佢識 B 君，而 B 君睇過個盒嘅內容；而又想像家陣 B 君用口講俾 A 君聽個盒裝咗啲乜，喺呢個過程當中，B 君要將自己嘅所思所想轉化做訊號－講嘢嘅聲，而啲聲會由佢把口傳過去 A 君對耳仔嗰度，A 君個腦就會由聽到嘅聲嗰度解讀返 B 君想表達嘅內容出嚟；假設 B 君係靠得住嘅，A 君就可以透過收佢嘅訊號嚟到判斷嗰個盒嘅內容係乜。B 君講嘢向 A 君傳遞咗資訊，但係喺現實裏面，呢種做法好多時都係唔完全靠得住嘅，例如可能佢哋兩個周圍嘅環境好嘈，搞到 A 君聽錯。

應用 

同樣嘅概念可以用嚟理解好多領域嘅研究：
喺做通訊嗰陣，傳訊嘅人會以某啲方法向收訊嘅人傳達訊號，收訊嘅人收到訊號之後要按照佢對嗰種訊號嘅認識解讀傳訊嘅人想講嘅嘢，並且知道對方想表達啲乜；
又或者用神經科學嚟做例子，對眼嘅視網膜上面每一粒感光細胞喺受到外界嘅光刺激嗰陣，會向個腦嘅視覺區域射神經訊號，而個訊號嘅物理性質會按照佢感覺到嘅光嘅屬性而有所不同－例如係光嘅強度同射訊號嘅頻率成簡單正比，，當中  係訊號嘅頻率， 係一個固定嘅常數，而  係光嘅強度，呢啲訊號跟住會上腦，話俾個腦知佢睇到啲乜，而個腦本來唔知眼前有啲乜嘅，但佢由感光細胞嗰度收到神經訊號，知道 ，再解讀個訊號得知 ，就知眼前有啲乜嘢。

資訊科技
資訊系統
完全資訊
知識

攷